रांची [जागरण ब्यूरो]। राजनीति का पाठ पढ़ने और पढ़ाने वाले बिहार के पूर्व मुख्यमंत्री लालू प्रसाद यादव बिरसा मुंडा सेंट्रल जेल में बागवानी करेंगे। उनको एक नवंबर से अपने ही वार्ड परिसर में यह काम करना होगा। यह जानकारी जेल के वरिष्ठ अधिकारी ने दी है। पहले लालू को कैदियों को पढ़ाने की जिम्मेदारी मिली थी लेकिन उनकी सुरक्षा को ध्यान में रखते हुए जेल प्रशासन ने उन्हें इससे दूर रखने का फैसला किया। बागवानी के लिए लालू अपने वार्ड परिसर में ही रहेंगे और दर्जन भर सुरक्षाकर्मी उनके आसपास तैनात रहेंगे।

मिलती रहेगी सुविधा : एक सवाल के जवाब में अधिकारी ने बताया कि संसद की सदस्यता समाप्त होने के बाद भी लालू को जेल में वीआइपी सुविधा जारी रहेगी। यह सुविधा उन्हें पूर्व मुख्यमंत्री होने के नाते मिलेगी। अगर राज्य सरकार चाहे तो इस सुविधा को समाप्त कर सकती है लेकिन ऐसा होने के आसार कम ही हैं, क्योंकि झारखंड सरकार में लालू की पार्टी राजद भी शामिल है।

शर्मा पर डीसी लेंगे फैसला :

जहानाबाद से सांसद जगदीश शर्मा को भी जेल में वीआइपी सुविधा हासिल है। संसद सदस्यता जाने के बाद अब उनकी सुविधाओं के सवाल पर जेल अधिकारी ने कहा कि शर्मा के संबंध में प्रशासन को अभी तक पत्र प्राप्त नहीं हुआ है। पत्र मिलने के बाद जिला उपायुक्त से मार्ग दर्शन मांगा जाएगा। उपायुक्त को सुविधा के बारे में निर्णय लेने का अधिकार है।

मोबाइल पर ताजा खबरें, फोटो, वीडियो व लाइव स्कोर देखने के लिए जाएं m.jagran.com पर

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस